URDHËR
Nr. 849, datë 18.7.2025

PËR DELEGIM KOMPETENCE

Në mbështetje të germës “d”, të nenit 28, të ligjit nr. 9000, datë 30.1.2003, “Për organizimin dhe funksionimin e Këshillit të Ministrave”, germa “c”, e pikës 2, të nenit 9, të ligjit nr. 111/2018, “Për Kadastrën”, të neneve 28 dhe 29, të ligjit nr. 44/2015, “Kodi i Procedurave Administrative”, në funksion të mbarëvajtjes së veprimtarisë administrative dhe zbatimit të detyrimeve të parashikuara në kuadrin ligjor në fuqi,
URDHËROJ:

1. Delegimin e kompetencave z. Igli Lubonja, drejtori i Drejtorisë së Vlerësimit të Riskut dhe Menaxhimit të Sistemeve për sa vijon:
- Për të trajtuar dhe nënshkruar shkresat me karakter njohës dhe informues dalëse të Drejtorisë së Përgjithshme, pjesë e fushës së përgjegjësisë të Drejtorisë së Vlerësimit të Riskut dhe Menaxhimit të Sistemeve, që u përcillen drejtorive vendore të ASHK-së për trajtim e informim dhe që kanë të bëjnë me kërkesat për informacion që dërgohen nga institucione, si: Prokuroria, Gjykata, Tatime, Përmbarues Gjyqësorë, Policia, ILDKPI-ja, AZHT-ja, AIF-i, KPA-ja, Dogana.
- Sa më sipër, bëjnë përjashtim shkresat që u drejtohen presidentit të Republikës, Kuvendit, Kryeministrit, ministrave, Sekretarit të Përgjithshëm të Kryeministrisë/ministrive, Avokatit të Popullit, Avokatit të Përgjithshëm të Shtetit, Agjencisë Kombëtare të Shoqërisë së Informacionit, të cilat janë kompetencë e drejtorit të përgjithshëm dhe nënshkruhen prej tij.
2. Pavarësisht delegimit të kompetencave sipas këtij urdhri, drejtori i Drejtorisë së Vlerësimit të Riskut dhe Menaxhimit të Sistemeve nëse e vlerëson të nevojshme, mund t’i përcjellë për nënshkrim drejtorit të përgjithshëm shkresat të cilat përbëjnë një rëndësi të veçantë.
3. Delegimi i kompetencës sipas këtij urdhri nuk përfshin çështjet që kanë një rëndësi të veçantë, aktet administrative dhe detyrat të cilat duhet të miratohen dhe të ushtrohen nga drejtori i përgjithshëm, në zbatim të nenit 9, të ligjit nr. 111/2018, “Për Kadastrën”. Shkresat që trajtojnë problematika, mosmarrëveshje administrative apo civile që kërkojnë nxjerrjen e akteve administrative/kryerjen e veprimeve administrative nënshkruhen nga drejtori i përgjithshëm.
4. Në rast mungese në detyrë të drejtorit të Drejtorisë së Vlerësimit të Riskut dhe Menaxhimit të Sistemeve, delegimi i kompetencës konsiderohet i ndërprerë për periudhën e mungesës në kuptim të nenit 29, pika 2, germa “c”, e Kodit të Procedurave Administrative. Gjatë mungesës kompetenca ushtrohet nga drejtori i përgjithshëm.
5. Kompetenca e deleguar sipas pikës 1 të këtij urdhri, të ushtrohet duke filluar nga data e miratimit të këtij urdhri deri në shfuqizimin e tij.
6. Ngarkohet Drejtoria e Vlerësimit të Riskut dhe Menaxhimit të Sistemeve dhe drejtori i tyre, z. Igli Lubonja, dhe Drejtoria e Shërbimeve dhe Investimeve në Drejtorinë e Përgjithshme për zbatimin e këtij urdhri.

